અમદાવાદ, તા.11: આજે ગાંધીનગર સરકિટ હાઉસ ખાતે સૌરાષ્ટ્રના કોળી સમાજના ધારાસભ્યો અને ટેકેદારોની મહત્વની બેઠક મળી હતી. આ બેઠકમાં પૂંજા વંશ(ઉના), સોમા ગાંડા કોળી પટેલ (લીમડી), બાબુ વાજા (માગરોળ), રાજુ ગોહિલ (ધંધુકા), વિમલ ચુડાસમા(ગીરસોમનાથ), ઋત્વિક મકવાણ ા(ચોટીલા) વગેરે સમાજના આગેવાનો હાજર રહ્યા હતા. બેઠક અંગે માહિતી આપતા કોંગ્રેસના ધારાસભ્ય અને કોળી સમાજના અગ્રણી પૂંજા વંશએ જણાવ્યું હતુ ંકે, અમારા એક સમયના સાથી નેતા કુંવરજી બાવળિયાના ભાજપ સાથે જોડાઇ જવાની જે રાજકીય ઘટના બની છે તેમાં ભાજપે એવી વાતો ફેલાવી છે કે કોળી નેતા કુંવરજી બાવળીયા ભાજપમાં જોડાઇ ગયા છે એટલે સમગ્ર કોળી સમાજ હવે ભાજપમાં જોડાયો છે ત્યારે ભાજપે પાયાવિહોણી ભ્રામક વાતો ફેલાવી છે. બાવળીયા ભાજપમાં જોડાયા છે પણ કોળી સમાજ નહીં ! રાજકીય વાતોથી અમારો ભોળો સમાજ છેતરાય નહીં તેમજ ગેરમાર્ગે દોરતી આ અફવાનું ખંડન કરવા માટે અને આગામી ચૂંટણીમાં કોળી સમાજ કોંગ્રેસની સાથે રહી મહત્વની ભૂમિકા ભજવે તેના આયોજનના ભાગરૂપે આજની આ બેઠક મળી હોવાનું સ્વીકાર્યુ હતું.